**सरकारवादी फौजदारी मुद्दाको विषयमा प्रहरी अनुसन्धान अधिकृत र सरकारी वकील बीच अन्तरक्रिया कार्यक्रम सम्पन्न**

जिल्ला सरकारी वकील कार्यालय बर्दियाको आयोजनामा सरकारवादी फौजदारी मुद्दाको विषयमा प्रहरी अनुसन्धान अधिकृत र सरकारी वकील बीच अन्तरक्रिया कार्यक्रम मिति २०८१ साल असार २२ गते जिल्ला सरकारी वकील कार्यालय, बर्दियाको सभाहलमा सम्पन्न भयो ।

जिल्ला सरकारी वकील कार्यालय, बर्दियाका सहायक जिल्ला न्यायाधिवक्ता शिवराज पौडेलले कार्यक्रमको उद्देश्य बारे प्रकाश पार्दै सरकारवादी फौजदारी मुद्दाको अनुसन्धानमा देखिएका द्विविधा, आइपरेका समस्याहरु र प्रहरी र सरकारी वकील बीचको अनुसन्धान र अभियोजनलार्इ प्रभावकारी बनाउन व्यवसायिक समन्वयलार्इ निरन्तरता कायम गर्ने विषयमा छलफल गर्न कार्यक्रम आयोजना गरिएको बताउनुभयो ।

जिल्ला सरकारी वकील कार्यालय बर्दियाका जिल्ला न्यायाधिवक्ता नगेन्द्र लम्सालले कार्यक्रममासरकारवादी फौजदारी मुद्दामा अनुसन्धान अधिकारीले अनुसन्धान गर्दा ध्यान दिनुपर्ने विषयहरु र अनुसन्धानको चरणमा तयार गरिने कागजातहरु विषयमा कार्यपत्र प्रस्तुती सँगै छलफल गर्नुभएको थियो ।

ईलाका प्रहरी कार्यालय राजापुर, बर्दियाका प्रहरी नायव उपरीक्षक सागर बोहराले अनुसन्धान गर्ने प्रहरी र सरकारी वकीलबीचको साक्षात्कार कार्यक्रमले मुद्दाको अनुसन्धान र अभियोजनलार्इ चुस्त दुरुस्त बनाउन सहयोग पुग्ने बताउनुभयो ।

उहाँले सरकारवादी फौजदारी मुद्दाको अनुसन्धानलार्इ प्रभावकारी बनाउन अपनाउनुपर्ने कार्यविधि र समन्वयका सम्बन्धमा गरिएको छलफलले अनुसन्धानलार्इ प्रभावकारी बनाउन मद्दत पुग्ने बताउनुभयो ।

जिल्ला प्रहरी कार्यालय बर्दियाका प्रहरी नायव उपरीक्षक तुल्सीराम अर्यालले प्रत्येक मुद्दाको विषयगत रुपमा अनुसन्धान कसरी गर्ने र ध्यान दिनुपर्ने विषयमा अनुसन्धान अधिकृत र अनुसन्धान सहायक कर्मचारीलार्इ निर्देशित गराउन समेत कार्यक्रम महत्वपूर्ण रहेको बताउनुभयो ।

उहाँले झुट्ठा मुद्दा दिनेहरुलाई निरुत्साहित गर्न झठ्ठा मुद्दालाई तामेलीमा राख्ने प्रकृयालाई कार्यान्वयन गर्न जरुरी भएको बताउनुभयो ।

जिल्ला सरकारी वकील कार्यालय बर्दियाका जिल्ला न्यायाधिवक्ता नगेन्द्र लम्सालले कार्यक्रम समापन गर्दै अनुसन्धान प्रभावकारी हुँदा अभियोजन समेत प्रभावकारी हुने भएकाले मुद्दाको शुरु चरणदेखि प्रहरी अनुसन्धान अधिकृत र सरकारी वकील बीच प्रभावकारी समन्वय हुनुपर्नेमा जोड दिनुभयो ।

जिल्ला प्रहरी कार्यालय बर्दिया र मातहत अनुसन्धान गर्ने निकायका १३ जना अनुसन्धान अधिकृत र १३ जना अनुसन्धान सहायक, २ जना सरकारी वकील र ३ जना सहायक कर्मचारी गरी ३१ जनाको कार्यक्रममा सहभागीता रहेको थियो ।